Source: https://domov.sme.sk/c/4991173/prokuratura-podala-zalobu-na-syna-ladislava-r-a-na-roberta-j.html
Timestamp: 2017-09-22 10:17:40+00:00
Document Index: 1402312

Matched Legal Cases: ['súd ', 'súd ', 'súd ', 'Súd ', 'súd ', 'súd ']

Prokuratúra podala žalobu na syna Ladislava R. a na Róberta J. - domov.sme.sk
Prokuratúra podala žalobu na syna Ladislava R. a na Róberta J.
Krajský prokurátor podal žalobu na syna podnikateľa Ladislava R. - Martina R. a na Róberta J. v známej kauze vydierania ...
26. aug 2009 o 16:30 TASR
BRATISLAVA. Krajský prokurátor podal žalobu na syna podnikateľa Ladislava R. - Martina R. a na Róberta J. v známej kauze vydierania a ublíženia na zdraví bývalej účtovníčky firiem podnikateľa - Andrey K.
Obžaloba bola podaná na Okresný súd Bratislava II, keď prokuratúra konkrétne obžalovala Martina R. za vydieranie a Róberta J. zase za ublíženie na zdraví. Okrem toho bolo zastavené trestné stíhanie proti samotnému podnikateľovi Ladislavovi R. a voči jeho ďalšiemu synovi Jurajovi R. za zločin vydierania spolupáchateľstvom - ich účasť na vydieraní exúčtovníčky sa nepreukázala. Krajská prokuratúra podala obžalobu a aj zastavila trestné stíhanie 28. júla. TASR to dnes potvrdil námestník a hovorca Krajskej prokuratúry v Bratislave (KP) René Vanek.
Prokuratúra 28. júla zastavila aj trestné stíhanie v ďalšej kauze vydierania bratov Viliama a Rastislava V., kde bolo zastavené stíhanie advokáta Ernesta Valka a samotného podnikateľa Ladislava R.
Vyšetrovací spis v prípade advokáta Ernesta Valka a podnikateľa Ladislava R. v kauze vydierania bratov Viliama a Rastislava V. sa nachádzal u príslušného prokurátora od pondelka 13. júla, ktorý po jeho naštudovaní mal rozhodnúť, či podá žalobu na súd, alebo nie. "Nebola zákonná lehota, dokedy by mal dozorujúci prokurátor rozhodnúť," povedal 21. júla Vanek.
Týždeň predtým polícia informovala, že opätovne ukončila vyšetrovanie vydierania. Advokát obvinených Ondrej Mularčík tvrdil, že polícia iba drží svoju líniu a to aj napriek novým dôkazom, ktoré majú hovoriť v prospech jeho klientov.
Podnikateľ bol v minulosti obvinený z vydierania. Ladislav R. v dvoch prípadoch - z vydierania spomínanej účtovníčky svojich firiem a spolu s Valkom aj z vydierania Viliama a Rastislava V. Tí pre podnikateľa vykupovali pozemky na Záhorí. V prípade účtovníčky čelil podnikateľ obvineniu spolu so svojimi synmi.
Na Andreu K. mali údajne psychicky aj fyzicky tlačiť, aby podpísala notársku zápisnicu, že spreneverila päť miliónov korún (165,9 milióna eur). Trestné stíhanie voči Ladislavovi a Jurajovi R. prokuratúra zastavila. Druhý syn podnikateľa, právnik Martin R., bol však už v tejto kauze pôvodne obžalovaný z vydierania spoločne s Robertom J., ktorého zase 16. júna Okresný súd Bratislava I zbavil obžaloby v prípade útoku na študenta Daniela Tupého.
Na začiatku apríla minulého roka KP potvrdila, že zastavila trestné stíhanie voči Ladislavovi R. a advokátovi Ernestovi V. "Potvrdzujem tieto informácie. Podľa paragrafu 215, odsek 1., písmena b sa zastavilo trestné stíhanie voči Ernestovi V. a Ladislavovi R., pretože skutok nie je trestným činom," povedal vtedy Vanek. V tomto prípade išlo o spomínanú kauzu skupovania pozemkov na Záhorí. Rovnako sa zastavilo, ako ďalej potvrdil Vanek, aj trestné stíhanie v kauze údajného vydierania bývalej účtovníčky firiem podnikateľa - Andrey K., kde sa zastavilo stíhanie voči Ladislavovi R. a jeho synovi Jurajovi R.
Generálna prokuratúra SR (GP) následne koncom augusta minulého roka dala pokyn, aby sa v kauze nanovo rozhodlo. "Námestník generálneho prokurátora dal pokyn na opätovné konanie v tejto veci," potvrdila vtedy hovorkyňa prokuratúry Svetlana Husárová.
Okresný súd Bratislava II tento rok odmietol pre závažné procesné chyby obžalobu zo sprenevery na bývalú účtovníčku v jednej z firiem podnikateľa Andreu K. Súd žalobu ešte vo februári vrátil okresnej prokuratúre. "Okresný súd Bratislava II uznesením z 24. februára 2009 odmietol podanú žalobu a vrátil Okresnej prokuratúre Bratislava II pre závažné procesné chyby," povedal v máji pre TASR hovorca bratislavského Krajského súdu Pavol Adamčiak. Prokuratúra podľa neho podala voči uzneseniu 6. marca sťažnosť, ktorú 13. marca vzala spať. Uznesenie súdu následne nadobudlo právoplatnosť 18. apríla. Žalobu na súd podali 8. decembra minulého roku. Andrea K. mala spreneveriť približne 165.970 eur (5.000.000 Sk). V prípade dokázania viny pred súdom jej hrozil trest odňatia slobody od troch do desiatich rokov.